সাধারণ মধ্যবিত্ত জীবন, হিমু, মিসির আলী, মাস্তান চরিত্র ইত্যাদি বৈচিত্র্যময় জীবনের রূপায়ণ করলেও হুমায়ূন আহমেদের লেখালেখির একটা বিরাট অংশজুড়ে আছে মুক্তিযুদ্ধ। নানাভাবে, নানামাত্রিকতায় তিনি আলো ফেলেছেন মুক্তিযুদ্ধের ওপর। তুলে ধরেছেন মুক্তিযুদ্ধের অনেক হৃদয়বিদারক, মর্মন্তুদ, বিষাদময় ঘটনা। টুকরো টুকরো মৃত্যুর কথা, হানাদার বাহিনীর নির্মম নির্যাতনের অশ্র“ভেজা কাহিনি তিনি লিখেছেন। ‘নন্দিনী’, ‘জলিল সাহেবের পিটিশন’, ‘শীত’, ‘জনক’, ‘উনিশ’শ একাত্তরে’র মতো গল্প যেমন আছে, তেমনি মুক্তিযুদ্ধকে পটিভূমি করে হুমায়ূন আহমেদ লিখেছেন ছয়টি স্মরণীয় উপন্যাস। এগুলো হচ্ছে – সূর্যের দিন (১৯৮৬), ১৯৭১ (১৯৮৬), আগুনের পরশমণি (১৯৮৭), নির্বাসন (১৯৮৩), শ্যামল ছায়া (১৯৮৫), জোছনা ও জননীর গল্প (২০০৫)। এ ছয়টি উপন্যাসে হুমায়ূন আহমেদ ছয়টি দৃষ্টিকোণ থেকে মুক্তিযুদ্ধের তাৎপর্য অনুসন্ধানের প্রয়াস পেয়েছেন। মুক্তিযুদ্ধের চেতনার পরিপ্লাবী বর্ণনা তাঁর উপন্যাসকে হৃদয়স্পর্শী করেছে। মুক্তিযুদ্ধকে খুব কাছ থেকে দেখার যে অভিজ্ঞতা, হুমায়ূন আহমেদ সেই অভিজ্ঞতাকে পূর্ণমাত্রায় কাজে লাগিয়েছেন। সূর্যের দিন উপন্যাস ১৯৭১ সালের মার্চের প্রথম দিকের বিলোড়িত সময় ধারণ করেছে। কিশোর-উপযোগী বিষয় ও ভাবনা থেকে রচিত হলেও সূর্যের দিন উপন্যাসে মুক্তিযুদ্ধের স্বপ্নময় আকাক্সক্ষার রূপায়ণ ঘটেছে। এই উপন্যাসটি যদিও কিশোর-উপযোগী বিষয় ও ভাবনা থেকে রচিত, তবু এতে ১৯৭১ সালের মার্চ মাসের প্রথম দিকে ঢাকা শহরের জনজীবনের অস্থির আতঙ্কিত অবস্থা, গুলি, কারফিউ, শহর ছেড়ে দলে দলে মানুষের নিরাপদ আশ্রয়ে চলে যাওয়ার কথা, শেখ মুজিবের ৭ই মার্চ ঐতিহাসিক ভাষণ উঠে এসেছে খুব চমৎকারভাবে।